**Predkladacia správa**

 Návrh zákona, ktorým sa mení a dopĺňa zákon č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov na rokovanie Legislatívnej rady vlády Slovenskej republiky predkladá Úrad vlády Slovenskej republiky ako iniciatívny návrh.

 Navrhovanou novelou zákona dochádza k zmene správcu ústredného portálu verejnej správy, ktorým sa navrhuje Úrad vlády Slovenskej republiky. Úrad vlády bude zodpovedať za zabezpečenie a funkčnosť elektronickej komunikácie realizovanej prostredníctvom ústredného portálu verejnej správy. Na ústrednom portáli verejnej správy je zverejnený zoznam orgánov verejnej moci, s ktorými je možné komunikovať prostredníctvom ústredného portálu verejnej správy a zoznam sprístupnených služieb.

Dôvodom navrhovanej úpravy je zmena gestorstva projektov naviazaných na ústredný portál verejnej správy financovaných z Eurofondov.

 Dôvodom  prechodu správy ústredného portálu verejnej správy z pôsobnosti Ministerstva financií Slovenskej republiky na  Úrad vlády Slovenskej republiky je tiež celkové zjednodušenie procesov, pri realizácii projektu „Elektronické služby spoločných modulov ústredného portálu verejnej správy a prístupových komponentov“, pričom túto úlohu plní Úrad vlády Slovenskej republiky.

 Predkladaný návrh zákona nemá vplyv na rozpočet verejnej správy, podnikateľské prostredie, sociálne vplyvy, vplyvy na životné prostredie a informatizáciu spoločnosti.

 Predkladaný materiál bol predmetom medzirezortného pripomienkového konania, materiál sa predkladá na rokovanie Legislatívnej rady vlády Slovenskej republiky bez rozporov.

Návrh zákona je v súlade s Ústavou Slovenskej republiky, inými zákonmi a všeobecne záväznými právnymi predpismi, s medzinárodnými zmluvami, ktorými je Slovenská republika viazaná, ako aj s právom Európskej únie.